કર્ણાટકના બેલગાવીમાં જનમતના સમાચાર મળ્યા ત્યારે આનંદપ્પા અને તેમના પરિવારજનોએ ખુશી વ્યક્ત કરી હતી. તેમણે માગણી કરી હતી કે નવા કાયદાને સવિતાનો કાયદો એવું નામ આપવામાં આવે. તેનું કારણ એ છે કે સવિતાની ઘટના પછી લોકોમાં આ મુદ્દો વધારે વ્યાપક બન્યો હતો અને તેના કારણે જ લોકો કાયદો બદલવા તૈયાર થયા હતા તેમ આયરલેન્ડમાં ઘણા બધા લોકો માને છે. ડબ્લીનમાં સવિતાની તસવીરો મૂકીને તેમનું કામચલાઉ સ્મારક પણ તૈયાર થઈ ગયું હતું. જનમતનું પરિણામ જાહેર થયું તે સાથે લોકો ત્યાં આવવા લાગ્યા હતા અને ત્યાં ફૂલો મૂકીને તથા મીણબત્તી પેટાવીને સવિતાને અંજલિ આપતા રહ્યા હતા. કિટ્ટી હોલાન્ડે પણ આવા એક સ્મારક ખાતે મુલાકાત લીધી હતી અને કહ્યું હતું કે અનેક લોકો અહીં સવિતાનો આભાર માનતા મેસેજ પણ મૂકી ગયા છે. કિટ્ટીનું કહેવુ હતું કે બહુ લાગણીભર્યા મેસેજ લોકો અહીં મૂકી ગયા હતા.